ประกาศกรมสรรพสามิต เรื่อง หลักเกณฑ์และเงื่อนไขการยกเว้นภาษีเครื่องดื่มน้ำผลไม้และน้ำพืชผัก

ประกาศกรมสรรพสามิต

ประกาศกรมสรรพสามิต
เรื่อง
หลักเกณฑ์และเงื่อนไขการยกเว้นภาษีเครื่องดื่มน้ำผลไม้และน้ำพืชผัก

เพื่อยกระดับคุณภาพชีวิตและสุขภาพอนามัยที่ดีของประชาชน
เพิ่มความน่าเชื่อถือในหมู่ผู้บริโภค และบูรณาการจัดเก็บภาษีที่มีมาตรฐาน โปร่งใส
และเป็นธรรม ให้เกิดการพัฒนาเศรษฐกิจและสังคมอย่างยั่งยืน

อาศัยอำนาจตามความในประกาศกระทรวงการคลัง เรื่อง
ลดอัตราและยกเว้นภาษีสรรพสามิต (ฉบับที่ ๒๗) ลงวันที่ ๓๐ ธันวาคม พ.ศ. ๒๕๓๔
ซึ่งแก้ไขเพิ่มเติมโดยประกาศกระทรวงการคลัง เรื่อง ลดอัตราและยกเว้นภาษีสรรพสามิต
(ฉบับที่ ๔๑) ลงวันที่ ๒๑ พฤษภาคม พ.ศ. ๒๕๔๐ อธิบดีกรมสรรพสามิตจึงกำหนดหลักเกณฑ์และเงื่อนไขการยกเว้นภาษีเครื่องดื่มน้ำผลไม้และน้ำพืชผักที่ผู้ประกอบอุตสาหกรรม
หรือผู้นำเข้ามีสิทธิได้รับการยกเว้นภาษีสรรพสามิตตามบัญชีท้ายประกาศกระทรวงการคลังดังกล่าวในพิกัดอัตราภาษีสรรพสามิต
ประเภทที่ ๐๒.๐๓ ไว้ ดังต่อไปนี้

ข้อ ๑
 ให้ยกเลิกประกาศกรมสรรพสามิต เรื่อง
การยกเว้นภาษีเครื่องดื่มน้ำผลไม้และน้ำพืชผัก ลงวันที่ ๒๕ พฤศจิกายน พ.ศ. ๒๕๔๕

หมวด
๑

บทบัญญัติทั่วไป

ข้อ ๒
ในประกาศนี้
เครื่องดื่มประเภทน้ำผลไม้และน้ำพืชผัก
หมายความว่า เครื่องดื่มประเภทน้ำผลไม้และน้ำพืชผักที่ทำจากผลไม้หรือพืชผัก
ซึ่งไม่มีก๊าซคาร์บอนไดออกไซด์ ทั้งนี้
ต้องไม่ใช่เครื่องดื่มที่มีส่วนผสมของสารที่ให้พลังงาน อาทิเช่น ทอรีน อินโนซิทอล
หรือกลูโคโรโนแลกโตน เป็นต้น

ข้อ ๓
 เครื่องดื่มประเภทน้ำผลไม้และน้ำพืชผัก
ที่จะได้รับยกเว้นภาษีต้องมีคุณสมบัติดังต่อไปนี้
๓.๑
เป็นเครื่องดื่มที่มีรายชื่อประเภทเครื่องดื่มและอัตราส่วนผสมตามที่กำหนดในบัญชีอัตราส่วนผสมของเครื่องดื่มประเภทน้ำผลไม้และน้ำพืชผักท้ายประกาศนี้
๓.๒ เป็นเครื่องดื่มที่มีสี กลิ่น
และรสตามประเภทของผลไม้และพืชผักที่ใช้ทำเครื่องดื่มนั้น

ข้อ ๔
 ผู้มีหน้าที่เสียภาษีที่จะได้รับสิทธิยกเว้นภาษี
คือ ผู้ประกอบอุตสาหกรรม และผู้นำเข้าเครื่องดื่มประเภทน้ำผลไม้และน้ำพืชผัก
ทั้งนี้
ผู้ประกอบอุตสาหกรรมเครื่องดื่มประเภทน้ำผลไม้และน้ำพืชผักมีหน้าที่ต้องปฏิบัติตามบทบัญญัติในพระราชบัญญัติภาษีสรรพสามิต
พ.ศ. ๒๕๒๗ ดังต่อไปนี้
๔.๑ จดทะเบียนสรรพสามิต ตามมาตรา ๒๕
๔.๒
ส่งตัวอย่างเครื่องดื่มประเภทน้ำผลไม้และน้ำพืชผักที่ขอยกเว้นภาษีในปริมาณไม่น้อยกว่า
๒ ลิตร พร้อมแสดงสูตรส่วนผสม
และกรรมวิธีการผลิตให้กรมสรรพสามิตใช้ตรวจสอบประกอบการพิจารณายกเว้นภาษีสรรพสามิต
๔.๓ ส่งวัตถุดิบที่ใช้ในการผลิตให้กรมสรรพสามิต
กรณีที่เจ้าพนักงานสรรพสามิตร้องขอ
๔.๔ ทำบัญชีประจำวัน
และงบเดือนแสดงรายการเกี่ยวกับวัตถุดิบ การผลิต และการจำหน่ายสินค้า ตามมาตรา ๑๑๒
โดยต้องจัดส่งงบเดือนดังกล่าวให้เจ้าพนักงานสรรพสามิต ณ
สำนักงานสรรพสามิตพื้นที่แห่งท้องที่ที่โรงอุตสาหกรรมตั้งอยู่
๔.๕ แจ้งวันเวลาทำการตามปกติ
และวันเวลาหยุดทำการของโรงอุตสาหกรรม ตามมาตรา ๑๑๖
๔.๖ แจ้งราคาขาย ณ โรงอุตสาหกรรม ตามมาตรา ๑๑๗

ข้อ ๕
 ผู้มีหน้าที่เสียภาษีที่จะได้รับสิทธิยกเว้นภาษี
ต้องแสดงรายละเอียดต่างๆ ที่ภาชนะบรรจุและหรือฉลากปิดภาชนะ
และหรือฝาปิดภาชนะบรรจุเครื่องดื่ม ดังต่อไปนี้
๕.๑ ชื่อผู้ประกอบอุตสาหกรรม/ผู้นำเข้า
๕.๒
สถานที่ตั้งโรงอุตสาหกรรม/สถานประกอบการของผู้นำเข้า
๕.๓ ชื่อเครื่องดื่มน้ำผลไม้และน้ำพืชผัก
ซึ่งตรงกับประเภทของน้ำผลไม้และน้ำพืชผักหลักที่ใช้ทำเครื่องดื่ม
๕.๔ เครื่องหมายการค้า
๕.๕ ส่วนผสมหลักของเครื่องดื่ม
(โดยคำนวณเป็นร้อยละต่อปริมาตรสุทธิของเครื่องดื่ม)
๕.๖ ปริมาตรสุทธิ
๕.๗ วัน เดือน ปี ที่ผลิต และที่หมดอายุ
หรือที่ควรบริโภคก่อน
เครื่องดื่มประเภทน้ำผลไม้และน้ำพืชผักที่ทำ
หรือบรรจุ หรือได้จากเครื่องขายเครื่องดื่มต้องแสดงรายละเอียดต่างๆ ตามข้อ ๕.๑ -
๕.๕ บนเครื่องขายเครื่องดื่มในตำแหน่งที่มองเห็นได้ชัดเจนด้วย
ในกรณีส่งเครื่องดื่มออกไปนอกราชอาณาจักร
ให้แสดงชื่อ และสถานประกอบการของผู้จัดจำหน่ายในต่างประเทศแทนรายละเอียดตามข้อ ๕.๑
และ ๕.๒ ก็ได้

ข้อ ๖
 ผู้มีหน้าที่เสียภาษีที่จะได้รับสิทธิยกเว้นภาษี
ให้ยื่นคำขอยกเว้นภาษี ดังนี้
๖.๑ กรณีผลิตในราชอาณาจักร ให้ยื่นคำขอยกเว้นภาษี
ณ สำนักงานสรรพสามิตพื้นที่แห่งท้องที่ที่โรงอุตสาหกรรมตั้งอยู่
๖.๒ กรณีนำเข้า ให้ยื่นคำขอยกเว้นภาษี ณ
สำนักงานสรรพสามิตพื้นที่แห่งท้องที่ที่ด่านศุลกากรตั้งอยู่
เว้นแต่การนำเข้าผ่านด่านศุลกากรที่ตั้งอยู่ในเขตกรุงเทพมหานคร
และมีสำนักงานตั้งอยู่ในเขตกรุงเทพมหานคร ให้ยื่นคำขอยกเว้นภาษี ณ
สำนักงานสรรพสามิตพื้นที่แห่งท้องที่ที่สำนักงานตั้งอยู่

ข้อ ๗
 การยื่นคำขอยกเว้นภาษีตามข้อ ๖
ให้แจ้งรายละเอียดเกี่ยวกับเครื่องดื่มที่จะขอยกเว้นภาษีตามข้อ ๕ ให้ชัดเจน
และยื่นตามกำหนดเวลา ดังนี้
๗.๑ ในกรณีผลิตในราชอาณาจักร
ให้ยื่นคำขอยกเว้นภาษีก่อนการผลิตในครั้งแรก
๗.๒ ในกรณีนำเข้า
ให้ยื่นคำขอยกเว้นภาษีก่อนการนำเข้าในครั้งแรก
ในกรณีที่มีการเปลี่ยนแปลงปริมาตรสุทธิ หรือขนาดภาชนะบรรจุ
ซึ่งแตกต่างจากที่ได้รับยกเว้นภาษีไว้เดิม
ผู้ขอยกเว้นภาษีจะต้องแจ้งการเปลี่ยนแปลงปริมาตรสุทธิและขนาดภาชนะบรรจุให้ผู้มีอำนาจอนุมัติยกเว้นภาษีทราบก่อนการผลิตทุกครั้ง
จึงจะได้รับสิทธิยกเว้นภาษีสำหรับเครื่องดื่มที่เปลี่ยนแปลงปริมาตรสุทธิหรือขนาดภาชนะบรรจุนั้น
แต่ผู้ขอยกเว้นภาษีไม่ต้องแจ้งรายละเอียดตามข้อ ๕  หากอัตราส่วนผสมของเครื่องดื่มประเภทน้ำผลไม้และน้ำพืชผักดังกล่าวมิได้เปลี่ยนแปลง

หมวด
๒

การพิจารณาอนุมัติ

ข้อ ๘
 ให้อธิบดี
หรือผู้ซึ่งอธิบดีมอบหมายเป็นผู้มีอำนาจอนุมัติยกเว้นภาษีสำหรับเครื่องดื่มประเภทน้ำผลไม้และน้ำพืชผักตามประกาศนี้
การอนุมัติตามวรรคหนึ่ง ให้มีผลใช้บังคับ ดังนี้
๘.๑ กรณีผลิตในราชอาณาจักร
ให้มีผลใช้บังคับตั้งแต่วันที่ผู้มีหน้าที่เสียภาษีได้ยื่นคำขอยกเว้นภาษี
เป็นต้นไป
๘.๒ กรณีนำเข้า
ให้มีผลใช้บังคับตั้งแต่วันที่อนุมัติให้ยกเว้นภาษีเป็นต้นไป ทั้งนี้ เพื่อผู้นำเข้าจะได้นำไปยื่นต่อกรมศุลกากรในการนำเข้าเครื่องดื่มดังกล่าวต่อไป

หมวด
๓

การตรวจสอบคุณภาพเครื่องดื่มประเภทน้ำผลไม้และน้ำพืชผัก

ข้อ ๙
 การตรวจสอบคุณภาพเครื่องดื่มประเภทน้ำผลไม้และน้ำพืชผักที่ได้รับยกเว้นภาษีแล้ว
ณ โรงอุตสาหกรรม
ให้สรรพสามิตพื้นที่แต่ละพื้นที่มีหน้าที่เก็บตัวอย่างเครื่องดื่มที่ได้รับการยกเว้นภาษีสรรพสามิตแล้วจากโรงอุตสาหกรรมทุก
๖ เดือน โดยการสุ่มเก็บตัวอย่างเครื่องดื่มที่มี วัน เดือน ปีที่ผลิตคราวเดียวกัน
ตัวอย่างละ ๒ ชุด ชุดละ ๒ ลิตร ส่งให้กรมสรรพสามิตตรวจวิเคราะห์ ๑ ชุด และเก็บไว้ที่สำนักงานสรรพสามิตพื้นที่ไว้เป็นหลักฐานอีก
๑ ชุด พร้อมจัดทำบันทึกการเก็บตัวอย่างไว้เป็นหลักฐานด้วย

ข้อ ๑๐
 การตรวจสอบคุณภาพเครื่องดื่มประเภทน้ำผลไม้และน้ำพืชผักที่ได้รับยกเว้นภาษีแล้วที่วางจำหน่ายในท้องตลาด
ให้สรรพสามิตพื้นที่แต่ละพื้นที่มีหน้าที่เก็บตัวอย่างเครื่องดื่มที่ได้รับการยกเว้นภาษีสรรพสามิตแล้วจากท้องตลาด
ทุก ๖ เดือน โดยการสุ่มซื้อตัวอย่างเครื่องดื่มที่มี วัน เดือน
ปีที่ผลิตคราวเดียวกัน ตัวอย่างละ ๒ ชุด ชุดละ ๒ ลิตร ส่งให้กรมสรรพสามิตตรวจสอบ ๑
ชุด และเก็บไว้ที่สำนักงานสรรพสามิตพื้นที่ไว้เป็นหลักฐานอีก ๑ ชุด
พร้อมจัดทำบันทึกการเก็บตัวอย่างไว้เป็นหลักฐานด้วย

หมวด
๔

มาตรการบังคับ

ข้อ ๑๑
 หากกรมสรรพสามิตตรวจพบว่าเครื่องดื่มที่ได้รับการยกเว้นภาษีมีอัตราส่วนผสมไม่เป็นไปตามอัตราส่วนผสมตามบัญชีท้ายประกาศนี้
หรือมีคุณสมบัติไม่เป็นไปตามข้อ ๓
หรือผู้มีหน้าที่เสียภาษีไม่ปฏิบัติให้เป็นไปตามหลักเกณฑ์ที่กำหนดในข้อ ๔ และข้อ ๕
ให้ถือว่าเครื่องดื่มในส่วนที่มีอัตราส่วนผสมไม่เป็นไปตามบัญชีท้ายประกาศ
หรือเครื่องดื่มในส่วนที่ผู้มีหน้าที่เสียภาษีไม่ปฏิบัติให้เป็นไปตามหลักเกณฑ์และเงื่อนไขที่กล่าวข้างต้นไม่ได้รับสิทธิยกเว้นภาษีและให้เสียภาษี
เบี้ยปรับและเงินเพิ่มแล้วแต่กรณี
ตั้งแต่วันที่ความรับผิดในอันจะต้องเสียภาษีเกิดขึ้น

ข้อ ๑๒
 ในกรณีที่ผู้มีหน้าที่เสียภาษีไม่ได้รับสิทธิยกเว้นภาษี
กรมสรรพสามิตจะดำเนินการประเมินภาษี เบี้ยปรับ และเงินเพิ่มตามกฎหมายต่อไป

หมวด
๕

บทเฉพาะกาล

ข้อ ๑๓
 ผู้ได้รับสิทธิยกเว้นภาษีตามประกาศกระทรวงการคลัง
เรื่อง ลดอัตราและยกเว้นภาษีสรรพสามิต (ฉบับที่ ๒๗) ลงวันที่ ๓๐ ธันวาคม พ.ศ. ๒๕๓๔
ซึ่งแก้ไขเพิ่มเติมโดยประกาศกระทรวงการคลัง เรื่อง ลดอัตราและยกเว้นภาษีสรรพสามิต
(ฉบับที่ ๔๑) ลงวันที่ ๒๑ พฤษภาคม พ.ศ. ๒๕๔๐ ประกอบกับประกาศกรมสรรพสามิต เรื่อง
การยกเว้นภาษีเครื่องดื่มน้ำผลไม้และน้ำพืชผัก ลงวันที่ ๒๕ พฤศจิกายน พ.ศ. ๒๕๔๕
อยู่ก่อนวันที่ประกาศนี้ใช้บังคับ หากประสงค์จะได้รับสิทธิยกเว้นภาษีตามประกาศนี้
ต้องปฏิบัติตามหลักเกณฑ์และเงื่อนไขการยกเว้นภาษีเครื่องดื่มน้ำผลไม้และน้ำพืชผักของประกาศนี้
ภายใน ๙๐ วัน นับแต่วันที่ประกาศนี้มีผลใช้บังคับ

ข้อ ๑๔[๑]
 ประกาศนี้ให้ใช้บังคับตั้งแต่วันออกประกาศเป็นต้นไป

ประกาศ
ณ วันที่ ๒๙ มกราคม พ.ศ. ๒๕๕๑
สมชัย
อภิวัฒนพร
รองอธิบดี
รักษาราชการแทน
อธิบดีกรมสรรพสามิต

[เอกสารแนบท้าย]

๑.  บัญชีอัตราส่วนผสมของเครื่องดื่มประเภทน้ำผลไม้และน้ำพืชผัก

(ดูข้อมูลจากภาพกฎหมาย)

ปริยานุช/ผู้จัดทำ
๒๖
กุมภาพันธ์ ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๓๕ ง/หน้า ๔๔/๑๘ กุมภาพันธ์ ๒๕๕๑